Fremover vil det ikke længere være muligt at få en pølse i svøb til shoppingturen, når man befinder sig i Aalborg midtby ved Nytorv. Siden 1959 har Børnenes Kontor Aalborg forpagtet pølseboden, men længere tids søgen efter en daglig leder af pølsevognen har endnu ikke båret frugt. Derfor har Børnenes Kontor Aalborg besluttet på et bestyrelsesmøde, at aftalen med Danish Crown, der ejer pølsevognen, skal opsiges. - Vi kan ikke gøre andet. Nu har vi prøvet et halvt år, og der er ikke udsigt til, at det lykkes at finde en, der vil tage over, siger Nina Hav, der er formand for Børnenes Kontor Aalborg. - Det har noget at gøre med stigende el- og madvarepriser. Alt er steget, så vi kan ikke få en forpagter, der tør komme ind. Vi har ledt alle steder. Begrænser velgørenhedshjælp Børnenes Kontor er en fond , der arrangerer ferieophold for ressourcesvage børn i Aalborg Kommune. Derudover yder fonden også tilskud til tøj og sko samt julehjælp. Pølsevognen på Nytorv har de seneste år bidraget med et overskud på omkring 50.000 kroner til velgørenhedsarbejdet. Og de penge vil nu komme til at mangle. - Vi har tøjhjælp til efteråret, og det betyder nu, at 8.- og 9.klasser ikke kan søge om tøjhjælp. Det er en drastisk beslutning, men vi er nødt til at få udgifter til at hænge sammen med indtægternre, siger Nina Hav. Faldende antal hotdog-kunder Antallet af pølsevogne i Danmark er faldet drastisk de seneste årtier. I 1970'erne var der omkring 700 i Danmark , mens der i dag er omkring 100. Og det billede genkender Nina Hav. - Da jeg kom med i det i 1993, bidrog pølsevognen med 160.000 kroner om året. Men byen udvikler sig, der kommer flere cafeer, og snackmønsteret ændrer sig fra, at man køber en hotdog, til at man sætter sig ind et sted, siger Nina Hav.

Opsummering:
I årevis har det været muligt at få en ristet hotdog på Nytorv i Aalborg. Nu er det slut.